Монгол Улсын Их Хурлын намрын ээлжит чуулганы Аюулгүй байдал, гадаад бодлогын байнгын хорооны болон Төсвийн байнгын хорооны 2012 оны 10 дугаар сарын 17-ны өдөр (Лхагва гариг)-ийн хамтарсан хуралдаан 13 цаг 50 минутад Төрийн ордны “А” танхимд эхлэв.

Байнгын хорооны дарга, Улсын Их Хурлын гишүүн Ц.Цолмон ирц, хэлэлцэх асуудлын дарааллыг танилцуулж, хуралдааныг даргалав.

***Хамтарсан хуралдаанд ирвэл зохих Аюулгүй байдал, гадаад бодлогын байнгын хорооны 16 гишүүнээс 13 гишүүн ирж, 81.2 хувийн ирцтэй байв.***

***Тасалсан:***  *Х.Баттулга, Д.Бат-Эрдэнэ, Л.Цог;*

***Хамтарсан хуралдаанд ирвэл зохих Төсвийн байнгын хорооны 17 гишүүнээс 14 гишүүн ирж, 82.3 хувийн ирцтэй байв.***

***Чөлөөтэй:***  *С.Ганбаатар;*

***Өвчтэй:*** *Я.Санжмятав;*

***Тасалсан:*** *Б.Наранхүү;*

***Нэг. Монгол Улсын Засгийн газраас Арабын Нэгдсэн Эмират Улс, Нидерландын Вант Улс, Люксембургийн Вант Улс, Кувейт Улстай тус тус байгуулсан “Орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай хэлэлцээр”-ийг соёрхон баталсан тухай хуулийг хүчингүй болсонд тооцох тухай хуулийн төсөл (****хэлэлцэх эсэх****)***

Хэлэлцэж буй асуудалтай холбогдуулан Улсын Их Хурлын дарга З.Энхболд, Сангийн сайд Ч.Улаан, Сангийн яамны Төрийн нарийн бичгийн дарга Д.Баттөр, Сангийн яамны Төсвийн бодлогын газрын дарга Ж.Ганбат, Сангийн яамны Орлогын хэлтсийн дарга Б.Доржсэмбэд, Сангийн яамны Орлогын хэлтсийн мэргэжилтэн Ж.Энхзул, Улсын Их Хурлын Аюулгүй байдал, гадаад бодлогын байнгын хорооны референт Г.Нандинцэцэг, П.Туяа, Улсын Их Хурлын Төсвийн байнгын хорооны референт Ё.Мөнхбаатар, Ц.Батбаатар, Ё.Энхсайхан нарын бүрэлдэхүүнтэй ажлын хэсэг байлцав.

Төсөл санаачлагчийн илтгэлийг Сангийн сайд Ч.Улаан танилцуулав.

Танилцуулгатай холбогдуулан Улсын Их Хурлын гишүүн М.Зоригт, Л.Болд, Р.Амаржаргал, Б.Болор, Ц.Цолмон, Ц.Даваасүрэн, Р.Гончигдорж нарын асуусан асуултад Сангийн сайд Ч.Улаан, Сангийн яамны Төрийн нарийн бичгийн дарга Д.Баттөр, Сангийн яамны Төсвийн бодлогын газрын дарга Ж.Ганбат нар хариулж, тайлбар хийв.

Улсын Их Хурлын гишүүн Д.Эрдэнэбат, С.Баярцогт, Р.Гончигдорж, Р.Амаржаргал, О.Баасанхүү, З.Энхболд, Б.Болор, М.Зоригт, Ц.Даваасүрэн, М.Батчимэг, Л.Болд, Ц.Баярсайхан, Ц.Цолмон нар санал хэлэв.

**Ц.Цолмон: -** Монгол Улсын Засгийн газраас Арабын Нэгдсэн Эмират Улс, Нидерландын Вант Улс, Люксембургийн Вант Улс, Кувейт Улстай тус тус байгуулсан Орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай хэлэлцээрийг соёрхон баталсан тухай хуулийг хүчингүй болсонд тооцох тухай хуулийн төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 14

Татгалзсан: 6

Бүгд: 20

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Б.Болор танилцуулахаар тогтов.

***Хамтарсан хуралдаан 14 цаг 55 минутад өндөрлөв.***

 Тэмдэглэлтэй танилцсан:

 ТӨСВИЙН БАЙНГЫН

ХОРООНЫ ДАРГА Ц.ДАВААСҮРЭН

Тэмдэглэл хөтөлсөн:

 ХУРАЛДААНЫ ТЭМДЭГЛЭЛ

 ХӨТЛӨГЧ Ц.АЛТАН-ОД

МОНГОЛ УЛСЫН ИХ ХУРЛЫН

НАМРЫН ЭЭЛЖИТ ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ БОЛОН ТӨСВИЙН БАЙНГЫН ХОРООНЫ

2012 ОНЫ 10 ДУГААР САРЫН 17-НЫ ӨДӨР (ЛХАГВА ГАРИГ)-ИЙН

 ХАМТАРСАН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

 *Хуралдаан 13 цаг 50 минутад эхлэв.*

**Ц.Цолмон: -** Энэ өдрийн амар амгаланг эрье. Аюулгүй байдал, гадаад бодлогын болон Төсвийн байнгын хорооны хамтарсан хуралдаанд хороодын гишүүдийн ирц бүрдээд байна. Тийм учраас хуралдаанаа эхэлье.

Хэлэлцэх асуудал. Монгол Улсын Засгийн газраас Арабын Нэгдсэн Эмират Улс, Нидерландын Вант Улс, Люксембургийн Вант Улс, Кувейт Улстай тус тус байгуулсан “Орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай хэлэлцээр”-ийг соёрхон баталсан тухай хуулийг хүчингүй болсонд тооцох тухай хуулийн төсөл, хэлэлцэх эсэх. За ийм асуудал хэлэлцэхээр байгаа. Энэ хамтарсан хуралдаанаар.

Хэлэлцэх асуудлаа батлах уу? Өөр асуудал байна уу? За хэлэлцэх асуудлаа баталъя.

За энэ асуудалтай холбогдуулж ажлын хэсгийг танилцуулъя. Ч.Улаан Сангийн сайд, Ж.Ганбат Сангийн яамны Төсвийн бодлогын газрын дарга, Б.Доржсэмбэд Сангийн яамны Орлогын хэлтсийн дарга, Ж.Энхзул Сангийн яамны Орлогын хэлтсийн мэргэжилтэн. За ийм улсууд оролцож байна.

***Нэг. Монгол Улсын Засгийн газраас Арабын Нэгдсэн Эмират Улс, Нидерландын Вант Улс, Люксембургийн Вант Улс, Кувейт Улстай тус тус байгуулсан “Орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай хэлэлцээр”-ийг соёрхон баталсан тухай хуулийг хүчингүй болсонд тооцох тухай хуулийн төсөл (****хэлэлцэх эсэх****)***

Монгол Улсын Засгийн газраас Арабын Нэгдсэн Эмират Улс, Нидерландын Вант Улс, Люксембургийн Вант Улс, Кувейт Улстай тус тус байгуулсан “Орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай хэлэлцээр”-ийг соёрхон баталсан тухай хуулийг хүчингүй болсонд тооцох тухай хуулийн төслийн танилцуулгыг Сангийн сайд Ч.Улаан хийнэ.

**Ч.Улаан: -** За баярлалаа. Байнгын хорооны гишүүдийнхээ энэ өдрийн амгаланг айлтгая. За уучлаарай. Би үндсэн суудал дээрээсээ илтгэчихье.

Уул уурхайн салбар эрчимтэй хөгжиж, томоохон төсөл арга хэмжээ хэрэгжиж, үндэстэн дамнасан компаниуд Монгол Улсад үйл ажиллагаа эрхлэх нь хурдацтай нэмэгдэж буй өнөө үед гэрээний зарим зүйл заалтын улмаас Монгол Улс олон тэрбум төгрөгөөр илэрхийлэгдэх татварын орлогоо алдаж буй байдалд дүгнэлт хийж яаралтай арга хэмжээ авч хэрэгжүүлэх шаардлага тулгараад байна. Ийм ч учраас Монгол Улсын Засгийн газрын үйл ажиллагааны мөрийн хөтөлбөрт бусад улстай хийсэн давхар татварын гэрээг Монгол Улсын эрх ашигт нийцүүлэн шинэчлэх, эсвэл хүчингүй болгох зарчмыг баримтлан ажиллана гэсэн тодорхой зорилтыг тусгасан.

Дээрх ажлын хүрээнд Монгол Улсаас бусад улс оронтой байгуулсан бүх давхар татварын гэрээнд харьцуулсан судалгаа хийж үзэхэд Кувейт, Люксембургийн Вант Улс, Нидерландын Вант Улс болон Арабын Нэгдсэн Эмират Улстай байгуулсан давхар татварын гэрээнүүд хамгийн их эрсдэлтэй, Монгол Улсын эрх ашигт зөрчилдсөн заалтуудтай гэрээ болох нь тогтоогдож байна.

Гэрээ хэлцлийг нэг бүрчлэн засч залруулна гэвэл асар их хугацаа, хүч хөдөлмөр шаардлагатай болох тул дээрх 4 улстай байгуулсан давхар татварын гэрээг Монгол Улс дангаараа цуцлаад нөгөө талдаа харилцан зөвшилцсөний үндсэн дээр давхар татварын гэрээг шинээр хийх нь хамгийн зөв зүйтэй зам болно байх гэж үзэж байна.

Бусад улс орнуудтай байгуулсан давхар татварын гэрээний хувьд нөгөө талтай зөвшилцөж, гэрээнд зарим нэмэлт, өөрчлөлтийг оруулахаар гэрээний сул талуудыг засч залруулах боломж байна гэж бид харж байна. Давхар татварын гэрээний дуусгавар болох гэсэн бүлэгт гэрээг хэрхэн цуцлах талаарх зохицуулалтуудыг заасан байдаг. Тус бүлэгт зааснаар гэрээ хүчин төгөлдөр болсноос хойш 5 жилийн дараах хуанлийн жил дуусахаас 6 сараас өмнө гэрээг цуцалсан тухай мэдэгдлийг хэлэлцэн тохирогч аль ч улс дипломат шугамаар бичгээр мэдэгдэж болно хэмээн заасан байгаа.

Манай улсаас бусад улстай байгуулсан давхар татварын гэрээ хүчин төгөлдөр болсноос хойш 5 жилийн хугацаа өнгөрч байна. Иймд дээрх дурьдсан давхар татварын гэрээ, хэлцлүүдийг дангаар цуцлах эрх манай улсад нээлттэй байгаа юм. Иймд давхар татварын гэрээ хэлцлүүдийг Монгол Улсын эрх ашигт нийцүүлэн шинэчлэх ажлын хүрээнд Монгол Улсаас Арабын Нэгдсэн Эмират Улс, Нидерландын Вант Улс, Люксембургийн Вант Улс, Кувейт Улстай тус тус байгуулсан орлого ба хөрөнгийн татварыг давхардуулж оногдуулахгүй байх, татвар төлөхөөс зайлсхийх явдлаас урьдчилан сэргийлэх тухай хэлэлцээрүүдийг соёрхон баталсан хуулиудыг хүчингүй болгох тухай хуулийн төслийг боловсруулан танилцуулж байна. Хэлэлцэн шийдвэрлэж өгөхийг хүсье. Баярлалаа.

**Ц.Цолмон: -** Ч.Улаан сайдад баярлалаа. Хуулийн төсөл, танилцуулгатай холбогдуулж Улсын Их Хурлын гишүүдээс асуух, хариулах ажиллагаандаа оръё. За М.Зоригт гишүүн.

**М.Зоригт: -** Энийг би их сайн санаж байгаа юм л даа. Одоо дээхэн үед чинь манай том том дарга нар гадаад улс оронд айлчилдаг. Очоод нэг гэрээнд гарын үсэг зурчихаар олигтой юм байдаггүй. Тэгээд л сүр бадруулаад энэ гэрээнд гарын үсэг зурдаг байсныг би санаад байгаа юм. Өмнө нь ч олон оронтой олон ч удаа энэ гэрээг байгуулсан байх. Одоо ч нөхцөл байдал ондоо болсон. Монгол Улс оронтой ярьдаг хэлэлцдэг асуудлууд их болсон. Дэлхийн анхаарлын төвд орлоо. Тэгээд одоо энэ өнгөрсөн хугацаанд хичнээн оронтой ийм ижил төстэй гэрээг байгуулав. Энэ гэрээний үр дүнд Монголын эдийн засагт, Монголын бодитой оруулсан хувь нэмэр юу байна вэ? Үр дагавар. Тэгээд мөнгөн утгаар одоо яг төчнөөн төгрөг ингэлээ, тэглээ гээд хэлчихээр тийм тоо баримт юм байна уу, үгүй юу? Би бол энэ гэрээний эсрэг бол ерөөсөө юм алга л даа. Зүгээр ер нь бол цаашдаа энэ гэрээнүүд дээр бид нар илүү анхааралтай хандаад, илүү бас боломж нэмэгдүүлэх талаас нь нэмж анхаарч ажиллах ёстой юм байгаа юм биш биз дээ гэж л надад бодогддог болчихоод байгаа юм л даа. За миний асуулт бол нэг ийм л асуулт байна.

**Ц.Цолмон: -** За хэн хариулах вэ? За Ч.Улаан сайд.

**Ч.Улаан: -** Манай ажилтнууд байгаа. Газрын дарга нараас бас нэмнэ. Одоогийн байдлаар 35 улстай давхар татварын гэрээ байгуулсан байна. Үүнээс 30 нь хүчин төгөлдөр мөрдөгдөж байгаа.

За давхар татварын 26 гэрээг 1991-1998 онд, 8 гэрээг 1999-2007 онд одоо байгуулж соёрхон баталсан байна. Эдгээр давхар татварын гэрээний хэрэгжилтийн явцаас үзэхэд за мэдээж одоо манай талд одоо мэдэгдэхүйц тийм үр дүнтэй, ашиг орлоготой боллоо гээд хэлэх ийм статистик мэдээлэл харьцангуй бага байна. Магадгүй манайхаас гадагшаа орж байгаа хөрөнгө оруулалтын хэмжээ бага байдагтай нөлөөтэй байх.

Ер нь сүүлийн үед манай улсад энэ гадаадын хөрөнгө оруулалт орж ирэх нь, энэ ашигт малтмалыг аж ахуйн эргэлтэд оруулах ажил эрчимжиж байгаатай холбоотойгоор харин одоо томоохон хэмжээний хөрөнгө оруулалт орж ирэх, тэр нь манайд ашиггүй байх ийм нөхцөл байдал бол их тодорхой болж байна.

Зүгээр ганцхан жишээ хэлэхэд энэ Бороо гоулд компаниас одоо энэ давхар татварын гэрээний хүрээнд чөлөөлөгдсөн сүүлийн 2 жилийн татварын хөнгөлөлт нь гэхэд л 100-гаад тэрбум төгрөг болж байгаа ийм тооцоо гарч байна.

За цаашдаа томоохон хөрөнгө оруулалт орж ирэх юм бол бас энэ одоо бидэнд ашиггүй байдлаар үйлчлэх ийм магадлал өндөр байна. Тийм учраас эдгээр гэрээнүүдийг дахин хянаж үзэж одоо нөхцөлийг нь боловсронгуй болгох, манай талдаа бас илүү ашигтай байлгах энэ чиглэлээр өөрчлөлт оруулъя. Ингэхийн тулд харин энэ 4 улстай гэрээгээ нэг талаар хүчингүй болгоод тэгээд дахин энэ гэрээ байгуулах процессоо эхлүүлбэл яасан юм бэ гэсэн ийм л саналтай байгаа юм.

**Ц.Цолмон: -** Болсон уу? За Л.Болд сайд.

**Л.Болд: -** Тэгэхээр энэ чинь өнгөрсөн, түрүүчийн Засгийн газрын үед өргөн бариад одоо хэлэлцэх шатандаа явж байгаа хууль шүү дээ. Тийм ээ. Ч.Улаан сайд аа.

**Ч.Улаан: -** Тийм.

**Л.Болд: -** Манайх чинь Засгийн газар дээр. Тухайн үед байсан юм уу, үгүй юм уу. Тусгайлан ярьсан уу, үгүй юу. Зүгээр сүүлийн өдрийн мэдээллийг өгөх гээд байна л даа. Одоо энэ дээр яах юм байгаа юм. Зүгээр сүүлийн үед одоо шинээр эдгээр улсуудаас Элчин сайд нар нь томилогдож байна. Тэгээд ер нь бол хоёр улс ингэж хоорондоо тохироод гэрээ байгуулна. Нэг тал нь цуцлах нь эрх нь бол яах вэ байна л даа. Тэрийг дипломат ёсонд хэрэглэхэд өөр тэр бол маш том шалтгаан. Энэ чинь бараг л одоо юу гэдэг юм бэ тийм ээ одоо. За дипломат харилцаа одоо таслах нь арай биш байх. Гэхдээ ер нь бол их тийм дипломат ёсонд бол нэлээд тийм хүнд алхам гэж тооцдог. Энэний өмнө хэрвээ үнэхээр энэ үр дагаврыг хараад уг нь бид анх гэрээгээ зөв байгуулах ёстой байсан. За энэ чадаагүй байж.

Хоёрт, урьдчилан хараад гэрээгээ бол одоо өөрийнхөө улс орны эрх ашгийг бодож өөрчлөх саналыг тавиад, тэгээд тэрийг хүлээж аваагүй нөхцөлд бол бид нар одоо юу гэдэг юм дангаараа цуцлах энэ тэр гээд үе шаттай алхмууд бол хийгдсэн юм уу, гэдэг нь бас гишүүдэд тодорхой болгож өгөх ёстой байх аа. Яагаад гэвэл нөгөө Элчин сайдтай уулзаад за Монгол Улс тийм ээ одоо ийм олон улсын түвшинд бол, дипломат ёсонд хамгийн хүнд алхам руу шууд ингээд орж байгаа юм байна. Тийм ээ.

Энэ дээр бол одоо уг нь та нар гэрээнд засах асуудал байгаа бол бид бол бас авч ярина шүү дээ. Тэрнээс энэ бол харилцан ашигтай байхын төлөө л энэ гэрээ байдаг. Хөрөнгө оруулалтыг дэмжихийн төлөө л байсан. Танай талын хүсэлтэйгээр байгуулсан. Олон жил ярьж бүтсэн ийм асуудлууд байгаа. Тэгээд маш тийм хүнд аргументүүд их тавих юм билээ. Эргээд энэ өөрөө одоо сүүлийн үед чинь за стратегийн хөрөнгө оруулалт гээд, гадаадын хөрөнгө оруулалт гээд нэлээд том шуугиан одоо болтол үргэлжилж байгаа. Тийм ээ. Энэ дээр одоо яаж хэрэгжих вэ гээд бүгд эргэлзээд.

За тэгээд дараа нь юу гэдэг юм одоо бас тодорхой гэрээ хэлэлцээрүүд дээр бид өөрчлөлт оруулахаар тавьж байгаа. За ингээд татварын хөнгөлөлтийнхээ харилцан гэрээнүүдээ хүчингүй болгох ийм алхмууд. Энэ чинь өрөө нэг тийм нөгөө талд нь бид маш том хөтөлбөрүүд, хийх ажлууд байгаа. Тийм ээ. Улсын эрх ашгийг бид бодох нь зөв. Гэхдээ бол энэ үе шатыг бид засах ямар арга зам байна вэ? Жишээ нь, уул уурхай дээр бол надад ямар ч асуудал алга. Уул уурхайг бол ерөөсөө бүх гэрээнээс авч хаях хэрэгтэй. Энийг бол бүх улсууд тавих хэрэгтэй. Бид бол уул уурхайн үйлдвэрлэлийн үр ашгийг бол манай ард түмэн хүртэнэ. Энийг бид хэнтэй ч хуваалцахгүй. Бид авах ёстой юм аа өөрсдөө авна гээд. Энийг бол ганц энэ 4, 5 гэрээ биш нийт 35 гэрээндээ энэ асуудлыг тавих хэрэгтэй.

Бусад салбарт бол чухамдаа бид өнөөдөр хөрөнгө оруулалтыг хүсээд байгаа байхгүй юу. Чухамдаа энэ хөрөнгө оруулагчид наашаа ирэх нь чухал байгаа байхгүй юу. Энэ улс орнуудтай хамтын ажиллагаагаа хөгжүүлэх нь чухал байгаа байхгүй юу. Тэгэхээр энэ үр дагаварыг үнэхээр бид яг одоо манай мэргэжлийн, Аюулгүй байдал, гадаад бодлогын байнгын хороо бас давхар хуралдаж байгаа учир. Төсвийн байнгын хороо яах вэ одоо юу гэдэг мөнгө, орлого тэр талаасаа зөв. Тийм ээ. Энэ асуудлыг ингээд дэмжээд хэлэлцээд явах нь зөв. Тэгэхдээ нөгөө талд нь бид бас тэрнийхээ үр дагаварыг дахиж нэг авч үзэх. Тийм ээ. Үнэхээр одоо за өнөөдөр бид шийдвэр гаргаад хууль гарлаа. Энэ ямар хугацаанд хүчингүй болох юм. Энэ хугацаанд үнэхээр хичнээн хэмжээний мөнгө төгрөг татвараас зайлсхийхээс одоо аврагдаж байгаа юм. Тийм ээ. Ингээд дараа дараагийн. Энэ хооронд юу гэдэг юм одоо дипломат шугамаар дөнгөж шинэ Засгийн газрын байгуулагдаад. Бид ажилдаа дөнгөж л орж байна л даа. Одоо энэ бүх улсуудтай гэрээ хэлэлцээрийг Монгол Улсад ашигтай болгох саналуудыг тавиад тэгээд шийдэхгүй бол мэдээжийн хэрэг бидний эрх. Тэгвэл бидэнд ийм гэрээ хэрэггүй. Тийм ээ. Ийм орон зай байна уу, үгүй юу гэдгийг.

Одоо сүүлийн үед бас энэ өргөн баригдаад бас нэлээд удаад ингээд энэ процесс явж байгаа хооронд энэ чинь өөрөө бас олон түмний анхааралд байгаа учраас ингээд асуудлыг тавих шаардлага гарч байгаа юм. Тийм учраас би бас Гадаад харилцааны сайдын хувьд энэ мэргэжлийн байнгын хороодоор хандаж энэ асуудлыг тавьж байгааг ойлгож бас тодорхой тайлбарыг авахыг хүсч байна.

**Ч.Улаан: -** Л.Болд сайдын тавьж байгаа асуултын хувьд би бас саналаа хэлье. Л.Болд сайдын санаа зовж байгаа зовинолыг би бас ойлгож байна. Бид бас дэндүү дипломат биш аргаар асуудлыг тавьж байж магадгүй. Хамгийн гол нь бидэнд бол энэ гэрээгээ хянаж өөрчлөх, аль болохоор түргэн хугацаанд энэ өөрчлөлтийг хийх нь гол байгаа юм. Түүнээс биш бусад улс төрийн ямар нэг тийм үр дагавар гараасай гэж бид огт хүсэхгүй байгаа. Тийм.

Тийм учраас аль арга замаар нь явбал илүү оновчтой байх вэ гэдгийг бас авч үзэх нь зөв байх л даа. Тийм ээ. Мэдээж одоо уул уурхайн салбарт энэ хөнгөлөлтийг эдлүүлэхгүй байх. Энэ гэрээгээ бас урьдчилж тийм үе шаттайгаар алхам хийх энэ тэр ийм алхмууд байж болох байх гэж би бодож байна. Тийм ээ. Тэгээд дараа нь бусад салбаруудад нь үлдээдэг ч юм уу. Бид бодохдоо бол аль болохоор гэрээгээ хүчингүй болгочихъё. Тэгээд зайлшгүй шаардлагатай тэр хөнгөн үйлдвэрийн, боловсруулах үйлдвэрийн салбарууд нь шаардлагатай гэвэл буцаагаад гэрээгээ тэрэндээ тусгаад шинээр байгуулчихъя гэж л харсан юм. Зүгээр богинохон харж байж магадгүй.

Зүгээр энэ талаар ямар арга зам нь илүү оновчтой байна тэрийг одоо ярьж байгаад юу яаж болох байх аа. Тийм. Улс орныхоо нэр хүндэд сөрөг нөлөө үзүүлчихгүй. Гэхдээ бол асуудал нь шийдэгдэж байхаар. Нөгөө хонь нь бүтэн, тэгээд нөгөө амьтан нь бас цатгалан. Ийм байдаг арга байна уу, үгүй юу? За Ж.Ганбат дарга тодруулаад.

**Ж.Ганбат: -** Бид нар энэ дээр яах вэ Сангийн яамны зүгээс гэрээн дээрээ заасны дагуу тэр дипломат шугамаараа Гадаад хэргийн яамаараа дамжуулж энэ 4 улстай харьцаж байсан л даа. Тэгээд ингээд хэлэлцээрийг. Эхний ээлжинд бол манайх хүчингүй болгох биш гэрээндээ өөрчлөлт оруулъя. Энэ энэ заалтуудаа өөрчилье гэдэг ийм хүсэлт тавьж байсан. Тэгэхдээ бүх харилцаанууд бол дипломат шугамаараа Гадаад яамаараа дамжуулж харьцаж байсан.

Нөгөө талаас бол манай саналуудыг хүлээн зөвшөөрөөгүй, хугацаа алдсан ийм юмнууд болж байсан учраас бид нар энэ гэрээний асуудлуудыг гэрээнд заасныхаа дагуу цуцлах ийм асуудлаа бид нар дараагийнхаа алхмаа хийж байна гэдгээ бас Гадаад яамаараа дамжуулан албан ёсоор мэдэгдсэн.

Засгийн газрын хуралдаанаар ороод энэ асуудлуудыг Их Хуралд өргөн мэдүүлье гэдэг энэ шийдвэр гарангуут тэр шийдвэрээ энэ 4 газарт мэдэгдсэн. Люксембург, Нидерланд Улс манай саналыг хүлээж авлаа. Их Хурлаараа эцсийн шийдээ гарахаар манайд албан ёсоор хариугаа өгөөрэй гэдэг ийм хариунуудыг өгчихсөн явж байгаа л даа.

**Ц.Цолмон: -** За өөр асуулт байна уу? За Р.Амаржаргал.

**Р.Амаржаргал: -** Би Төрийн нарийн бичгийн даргаас л асуух гээд байна л даа. За ингээд цуцлачихлаа. Тэгээд яг дараагийн алхмууд нь юу байх юм. Цаг хугацааны хувьд яаж өөрөө харж байгаа юм бэ? Яг тодорхой юм байна уу? Хэлэхээр. Ингэнэ тэгнэ тэгнэ гэсэн юм.

**Д.Баттөр: -** За энэ 4 улстай, эдгээр 4 улстай давхар татварын гэрээг цуцлах асуудлыг Сангийн яамны хувьд 2011 оноос эхэлсэн байгаа юм. Энэ хугацаанд эдгээр улсууд эхний ээлжинд одоо манайх авлагаас зайлсхийх явдлыг манай энэ гэрээ өөрөө бий болгоод байна. Монгол Улс татварын орлогоо алдаж байна гэхэд бол ерөөсөө хариу өгдөггүй байсан юм. Харин энэ гэрээндээ заасан зүйл заалтын дагуу манайх энийг дангаараа цуцлах эрхтэй шүү гэсний дараагаас тэдний талаас идэвхжиж эхэлсэн. Ингэснээрээ ер нь бол гэрээнд өөрчлөлт оруулъя гээд байдлаараа нааштай болж, тэдний зүгээс болон бас гэрээний төслөө ирүүлдэг болсон. Гэвч ирүүлсэн төсөл нь бол төдийлөн бас манайх хүлээж авах, одоо онцгой өөрчлөлт орж байгаа зүйл байхгүй учраас хоёр тал хэлэлцээрээр, албан бичгээр хэлэлцээр хийж нэлээн ярилцдаг байсны эцэст манай саналыг хүлээн зөвшөөрч хэрвээ танай парламент цуцлах санал өгөх юм бол шинэ гэрээ хэлэлцээр байгуулах ажлаа эхлүүлье. Цуцлахгүй бол одоо өөрчлөлт оруулахаар яръя гэсэн ийм байдал ярьж байгаа.

Бидний зүгээс бол давхар татварын гэрээний хувьд бол бас гадны зөвлөх энэ тэр юм ажиллуулсан. Өөрсдөө ч нэлээн судалгаа хийсэн. Гэрээний загвар төсөл бол бас боловсруулагдчихсан байж байгаа.

**Ц.Цолмон: -** За өөр асуулт байна уу? Б.Болор.

**Б.Болор: -** За баярлалаа. Ер нь энэ давхар татварын гэрээнүүд цуцлах нь зүйтэй гэж бодож явдаг. Ер нь сүүлийн 2 гаруйн хугацаанд бас Гадаад харилцааны яаманд ажиллаж байхдаа энэ асуудлыг байнга тавьж ирсэн.

Бусад орнууд бол бид нар нэг талаасаа цуцлана гэж хэлээд л цуцладаг шүү дээ ер нь. Бид нар бол заавал эд нарыг яагаад байх тийм юу бол байхгүй юм билээ. Ялангуяа Нидерланд, Люксембург. Энэ бол Хөгжил, хамтын ажиллагааны хэлэлцээр гэж хийгдсэн гэрээний дагуу энэ гэрээ бол шууд цуцлагдахаар байгаа шүү дээ. Тэд нөхдүүдээс асуугаад байх ч юм байхгүй. Айгаад байх ч юм байхгүй.

Харин одоо хамгийн сүүлд би зүгээр Голландын Элчин сайдтай уулзаж байхад ярьж байсан. Бид нар эргээд хариу өгнө гэсэн байсан. Тэгээд хариу өгсөн байгаа юм уу, үгүй юм уу гэдгийг асуумаар байна. Хариу өгөөгүй байгаа бол энийг шууд цуцлаад явах бүрэн боломжтой. Энэ нөхдүүдийн эрх ашиг энд байгаад Монгол Улс хохироод байгаа учраас энэ дээр одоо нэг их нялганаад айгаад байх юм ерөөсөө байхгүй. Энэ бол түншлэл, хамтын ажиллагааны хэлэлцээрээ өөрөө зохицоод энэ уул уурхайн юу нь бол явж байгаа юм тэр дотроо. Тийм учраас энэ Голланд, Люксембург хоёртой бол тийм байдлаараа явахад болох юм.

Сүүлд ямар хариу ирснийг би мэдэхгүй байна. Тэрийг Гадаад яамныхнаас асуумаар байна. Хамгийн сүүлд өнгөрсөн жилийн 11 сард Европын Холбоон дээр уулзалт хийхэд энэ асуудлыг би өөрөө тавьж байсан юм. Тэгэхэд эд нар бол ийм юм байхгүй. Танайх ганцаараа цуцалж болохгүй энэ тэр гэсэн юм яриад. Би зүгээр гэрээгээ аваад ярихад л манайх бол шууд цуцлах ийм бүрэн боломжтой байгаа юм.

Тэгэхээр тэрнээс хойш эд нар ямар нэгэн байдлаар манайд тэр нот бичиг юунуудад хариу өгсөн юм уу, өгөөгүй байгаа юм уу их л удаж байна даа. Одоо бараг бүтэн жил болсон байна шүү дээ тэрнээс хойш.

**Ц.Цолмон: -** Тодотгох хариу өгөх үү?

**Д.Баттөр: -** Тийм. Ер нь яг одоо Гадаад харилцааны сайдын хэлсэнчлэн бас бид нар бас нэг талын саналыг барьж шууд цуцалъя энэ тэр гээгүй л дээ. Нидерланд Улсад очиж Нидерландын Сангийн яамтай ч хүртэл манайх очиж уулзаж хэлэлцээр хийж байсан. Эхэндээ ер нь бол ер нь танайх тэгэх боломжгүй. Энэ бол олон улсын практикт байхгүй гэх яг тиймэрхүү зүйлийг ярьдаг байсан. Бид бас мөн олон улсын туршлагыг судалсан байгаа. Аргентин, Америк гэх мэтийн улсууд бас энэ Нидерландтай байгуулж байсан гэрээнүүдээ шууд нэг талаас нь цуцалж байсан ийм тохиолдлууд байдаг юм билээ.

Өмнө л бол бид нар бас ер нь бол нэг том албан ёсны айлчлалын үеэр ямар нэгэн гэрээ зуръя гэдэг байдлаараа цаад талаасаа гаргасан гэрээний төслийг үндэслээд гэрээ байгуулчихдаг байснаас болж. За тэр нь одоо бид нарт өөрийн гэсэн төсөл байдаггүй, гэрээний төсөл байдаггүй байснаас одоо бас ийм, жаахан нэг талдаа хохиролтой тийм гэрээнүүд хийгддэг байсан. Одоо бол Нидерланд, Люксембургийн Засгийн газар бол одоо гэрээг цуцалъя гэдгийг хүлээн зөвшөөрсөн. Танай парламентын шийдвэр одоо гарах юм бол одоо дараагийнхаа шинэ гэрээ хэлэлцээрийн ширээний ард сууя гэсэн ийм байдалтай байж байгаа.

**Ц.Цолмон: -** За М.Зоригт гишүүн.

**М.Зоригт: -** Би энэ хэлэлцүүлгийн явцад нэг л юм ойлголоо л доо. Зүгээр ер нь асуудал оруулж ирж байгаа яам бол Гадаад яамтайгаа арга зүйн хувьд нийлж ажиллах хэрэгтэй л юм шиг байна л даа.

Ер нь юмыг үгүй хийх шиг амархан юм байхгүй шүү дээ. Тийм болохоор бас бүр ингээд бид нар л болилоо гээд хэлээд шийдчих шиг амархан гэж хэлж болохгүй л дээ бас. Наанатай цаанатай бодох хэрэгтэй байх.

Хоёрдугаарт, ер нь нэгэнт энэ асуудалтай холбогдуулаад бусад ижил төстэй гэрээ хэлэлцээрүүдийг дахин хянаж үзэх үүргийг энэ хоёр яаманд одоо энэ Байнгын хорооныхоо шийдвэр дээр оруулчихвал яадаг юм бэ. Бусад орнуудтай байгуулсан ижил төстэй гэрээнүүдийг дахин хянаж үзэх. Өнөө үеийн шинэ Монгол орны нөхцөл байдалд шинэчлэн найруулах, гэрээг шинэчлэн засварлах тийм ажлыг ер нь эхлүүлэх үүргийг энэ шийдвэрээрээ хамтад нь өгчихмөөр санагдаад байгаа юм л даа. Энийг л оруулж өгөөчээ гэж хүсч байгаа юм. За баярлалаа.

**Ц.Цолмон: -** Санал байна саяных. Асуулт дуусаагүй байгаа. За би нэг хоёр жижигхэн асуулт тодотгоё.

Бороо гоулдын жишээг түрүүн сайд дурьдлаа. Энэ нь аль улсын аль гэрээгээр нь одоо нөгөө болсон тохиолдол вэ гэж асуух байна.

За мөн 35 улстай гэрээ байгуулаад 30 нь хүчинтэй гэж байна шүү дээ. Бас өмнө нь тэр 5 гэрээг одоо хүчингүй болгосон байна уу? Тэр талаар бас тайлбар хэлээчээ гэсэн ийм хоёр асуулт байна.

**Ч.Улаан: -** За Төрийн нарийн бичгийн дарга.

**Д.Баттөр: -** Тэр 5 гэрээний хувьд бол Их Хурлаар Засгийн газар байгуулсан, гарын үсэг зурж хэлэлцээрийг байгуулсан боловч Их Хурлаар бол соёрхон батлагдаагүй ийм 5 гэрээ байгаа. Тэгэхээр бол хүчин төгөлдөр олон улсын гэрээ биш ээ гэж явж байна.

**Ц.Цолмон: -** Бороо гоулдын жишээ аль улсынх нь одоо энэ гэрээгээр.

**Д.Баттөр: -** Нидерландын Вант Улстай байгуулсан давхар татварын гэрээ.

**Ц.Цолмон: -** За өөр асуулт байна уу?

**Ц.Даваасүрэн: -** Энэ Бороо гоулдаас гадна гол зугтчихаад байгаа чинь Оюу Толгой байгаа. Тийм ээ. Бид нар энэ Оюу Толгойг хамгаалаад байдаг баймааргүй байгаа юм. Манай нэг хэсэг нөхдүүд ер нь байнга л тэгэх юм. Тэгээд Оюу Толгой хангалттай энэ дээр бизнес хийж байгаа, орлого олж байгаа. Энэ асуудал хөндөгдөхөөр л идэвхи гаргаад л. Байнгын хорооны хуралдаа тэр бүр ирцгээдэггүй байж бөөнөөрөө орж ирээд л. Оюу Толгойн асуудал дээр бид нар бас нэг жаахан юу санаа гаргаж баймаар байгаа юм аа. Авах юм аа бас нэг авчихаж байх хэрэгтэй. Татвараас зайлсхийж байгаа гол нүх суваг чинь өөрөө энэ болчихоод байгаа шүү дээ. Дараа дараагийн гэрээнүүд бас л энэ дээр чинь хийгдээд л эхэлнэ.

Тэгээд би Б.Болор гишүүний хэлээд байгаатай санал нэг байна. Энэ гадаад харилцааны асуудал эрхэлж байсан энэ хүн мэдээж хэрэг энэ талын хэлэлцээний түүхийг мэдэж л байгаа. Тэгэхээр энэ Бороо гоулд дээр 100-г алдаж. Хэрэв Оюу Толгой дээр бид нар жишээлбэл одоо ингээд явах юм бол та нарт баримжаа тооцоо бий юу. Хэдийг алдахаар байгаа вэ?

**Ц.Цолмон: -** За ажлын хэсгээс хариулт өгье.

**Д.Баттөр: -** Ер нь Канадын хөрөнгө оруулалттай, Америкийн хөрөнгө оруулалттай гэж байгаа боловч бас яг компаниа байгуулахдаа бүртгүүлэхдээ Нидерландын энэ арлуудад, Нидерландад бүртгүүлчихээд ингээд тэгээд татварын хөнгөлөлт эдлээд байдаг ийм байдал байгаа.

Мөн бас дээрээс түрүүн М.Зоригт гишүүний асуусан дээр нэмж хэлэхэд ер нь эдгээр гэрээг бид нар зүгээр цуцлаад огт гэрээгүй болчихъё гэсэн бас ийм олон улсын харилцааны асуудал биш юм байгаа юм. Энэ бол харилцан эрх тэгш шинэ гэрээ хийе гэсэн ийм л заалт байгаа юм. Асуудал байгаа юм ер нь бол.

**Ч.Улаан: -** Оюу Толгой дээр хийсэн судалгаа байгаа л даа. Манай нөхдүүдийн хийсэн. 2014 оны цэвэр ашгаас жишээ болгоод тооцож үзэх 110.0 орчим тэрбум төгрөгийн татварын алдагдал гарах нь гэсэн ийм тооцоо бий. Яг компанийн юугаар нь тооцсон ийм тодорхой тооцоо үндэслэлүүд бас байгаа.

 **Ц.Цолмон: -** За Р.Гончигдорж гишүүн.

**Р.Гончигдорж: -** Энэ давхар татвараас чөлөөлөх гэрээ хэлэлцээр байгуулж байх үед манай эдийн засаг, манайх гаднаас зайлшгүй авах дэмжлэг туслалцаанууд, эрэлт хэрэгцээ ямар байсан билээ. Одоо бид нар энэ хөгжлийн тодорхой шатанд орсон үед бидэнд ямар шинэ нөхцөл байдлууд бий болсон билээ гэдэг ийм зүйлээрээ бол өмнө нь байгуулж байсан гэрээ хэлэлцээрүүдийг өөрчлөх цуцлах ийм зүйлүүд бол идэвхтэй хийгдэх ёстой гэдэг дээр санал нэгтэй байгаа юм.

Энэ давхар татварын гэрээнүүдээс чинь угаасаа яаж хүчингүй болох вэ, яаж өөрчлөлт оруулах вэ гэдэг чинь заачихсан байгаа биз дээ. Тэрийг нь нэг уншаад өгчихөөч. Яагаад гэвэл бидэнд тэр хуулийн төслүүдийг өгөөгүй. Одоо гэрээнүүд байхгүй байна. Заримдаа бол нэг талын санаачлагаар шууд цуцлах эрх. Эсвэл нэг талын санаачлагаар төчнөөн хугацаанд мэдэгдээд цуцлах. Эсвэл хоёр тал харилцан зөвшилцөөд цуцлах. Хэд хэдэн ангиллууд байгаа шүү дээ. Тэрнийхээ дагуу л ярь л даа. Тэгээд өөрийнх нь бид нарт боломж байна. Энийг хүчингүй болгон өөрчлөх шинэчлэх. Тэр чиглэлийн дагуу л бид нар ажиллая. Ер нь бол тэр улсуудтай ч гэсэн бид нар дээд түвшиндээ ч гэсэн айлчлал хийхдээ манай эдийн засагт нөлөө бүхий. Тэгээд манайд ерөнхийдөө татвараар орох орлогын хэмжээгээ манай эдийн засгийн үр ашигтай тооцоондоо оруулж авагдсан газрууд. Давхар татвараас чөлөөлөх болон татваргүй бүсүүд байрших замаар хийж байгаа зүйлүүдийг цаад гүрнүүдтэй ч гэсэн бид нар ойлголцож болно шүү дээ. Ийм нөхцөл байдал үүсч байгаа учраас бид арга байхгүй энийг цуцлахаас аргагүй байна. Тэрнээс харилцааныхаа, худалдааны болон бусад хөрөнгө оруулалтын харилцаан дээр бид нар энүүгээрээ сөрөг харилцаа үүсгэж байгаа асуудал биш ээ. Бусад улсуудын ч гэсэн түүхийг нь судлах хэрэгтэй шүү дээ. Хэдий үед энэ давхар татварын гэрээ ач холбогдолтой байгаад хэдий үед цуцлах эрчимтэй явагдаж, хэдий үед энэ өөр агуулгын ямар шилжилт рүү шилжиж болсон юм гэдэг энэ асуудал нь ч гэсэн түүхчлэгдэж хийгдээд энэ дээр нь бид нар тэр замаар нь явах ёстой шүү дээ.

**Ч.Улаан: -** За Р.Гончигдорж гишүүний хөндөж байгаа асуудалтай бид санал нэг байгаа. Ер нь энэ давхар татварын гэрээ бол тодорхой нөхцөл байдал бүрдсэн үед байгуулагддаг. Бас тодорхой нөхцөл байдал бүрдсэн үед хүчингүй болж байдаг. Эсвэл одоо өөрчлөгдөж шинэчлэгдэж байдаг ийм уламжлал бас байгаа юм билээ. Тийм ч учраас энэ гэрээ дуусгавар болох, одоо тэр гэрээний тусгай бие даасан бүлэгт нэг тийм заалт байгаа юм билээ. Одоо энэ гэрээ байгуулагдсанаас хойш 5 жилийн дараа буюу 6 дахь жилд нь багтааж аль нэг тал нь одоо энэ гэрээг цуцалсан тухай мэдэгдэж болно, дипломат шугамаар гэсэн тийм зүйл бас байгаа юм. Энэ заалтынх нь хүрээнд энэ 4 гэрээ хамаарагдаж байгаа учраас бид энэ заалтаараа явъя гэсэн санал оруулж ирээд байгаа нь энэ л дээ.

**Ц.Цолмон: -** За асуултаа таслах уу? Асуултаа тасалъя. За одоо үг хэлэх гишүүд байна уу? За Д.Эрдэнэбат гишүүн. С.Баярцогт.

**Д.Эрдэнэбат: -** Юу л даа. Энэ давхар татварын асуудлыг авч үзэх юм бол бид нар бүх уул уурхайн компаниудыг бүгдийг нь авч үзэх хэрэгтэй. Би зүгээр материалыг нь уншсан. Янз янзын хувь хэмжээгээр тогтоодог юм байна. Янз янзын хугацаатай байдаг юм байна. Давхар татварын гэрээ байгуулж байгаа компаниуд нь өөрөө офшор компаниуд дандаа татвар, бүртгэлээс зайлсхийдэг. Хоёр дахь оронд татваргүй орнуудад аваачиж компани санаатайгаар байгуулдаг.

Тэгээд ялангуяа энэ уул уурхайтай холбоотой энэ том компаниудын асуудлыг бүгдийг цогцоор нь авч үзэх хэрэгтэй. Ганц хоёр компани яриад хэрэг байхгүй. Тэгээд энэ компаниуд дээр байгаа тэр бас хувь хэмжээнүүд нь ялгаатай байдаг юм билээ. Манайх чинь 20.0 хувь гэчихээд заримд нь 5.0 хувь, заримд нь 10.0 хувь ч харагдаж байх шиг.

Тэгэхээр би бол ийм саналтай байна. Энэ уул уурхайтай холбоотой бүх компаниудын давхар татварын гэрээг эргэж харах асуудлыг нэлээн нарийвчилж судалж үзээд тэгээд эргээд бид нар Байнгын хороодуудаараа яръя. Энд Л.Болд сайдын хэлдэгийг ч бас бодох хэрэгтэй. Энэ дээр бас дипломат холбоотой асуудлууд байгаа. Уул уурхайтай холбоотой, бидэнд зайлшгүй оруулах хөрөнгө оруулалтын холбоотой асуудлууд, компаниуд ч явж байгаа. Тэгээд энийгээ ямар зэрэглэл, шатлалаар авч үзэх ёстой юм. Альныг нь чухал альныг нь хоёр дахь зэрэг гэж авч үзэх ёстой юм бэ гэдгийг бүгдийг нь нэг багцаар нь авч үзэж ярихгүй бол одоо Сангийн яам бол гэнэтхэн нэг ийм зүйл өмнөх Засгийн газрынх байсан гээд оруулаад ирдэг. Тэгээд шууд энийг нь хүчингүй болгоё гээд хоёр гуравхан компани дээр ялгаварлаад ингээд алх цохиулах гээд байдаг нь наадах чинь зарчмын хувьд буруу юу, зөв үү гэдгээ бид нар нэг эргэж харах ёстой. Тийм учраас би саналаа хэлэхэд энийг нэг мөсөн энэ офшор компанитай холбоотой асуудлуудыг багцаар нь бүгдээрээ нэг нухацтай яриад. Шаардлагатай гэвэл бид нар бүлгээрээ ч гэсэн ярьж болно шүү дээ. Ингээд нэг шийдээд явбал яасан юм бэ. Энийг шийдээгүйгээрээ 2013 оны төсөвт ямарваа нэгэн сөрөг нөлөө үзүүлнэ гэж бид бодохгүй байна.

**Ц.Цолмон: -** За С.Баярцогт гишүүн.

**С.Баярцогт: -** За би Д.Эрдэнэбат гишүүн бол буруу ойлголттой байна. Энэ манайд хийгдсэн 35 гэрээний 26 нь 1991-1998 онд, 8 нь болохоор 1999-2007 онд хийгдсэн. Үндсэндээ бүгдээрээ Монголд ашиггүй. Тухайн үед бол шилжилт хийж байсан. Бид нар гадны хөрөнгө оруулалт татаж байсан. Тэгэхээр энэ давхар татварын гэрээнүүдээр орж ирж байгаа саналууд дандаа хөрөнгө оруулагч талдаа ашигтай. Харилцан хөрөнгө оруулалт байдаг. Манайх бол гадагшаа хөрөнгө оруулалт хийх бараг бололцоогүй. Хийсэн улс орнууд нь бол маш их хэмжээний хөрөнгө оруулалт хийх чадвартай ийм улс орнууд байгаа. Тийм учраас 2008 онд бол хамтарсан Засгийн газар байгуулаад дахиж ийм давхар татварын гэрээ хийхгүй гээд нэг ч давхар татварын гэрээ нэмж хийгээгүй. Байгаагаа бүгдийг нь цуцлах юм уу, өөрчлөх саналууд тавъя гэж байгаа юм.

Манайд бол ямар эрх байгаа вэ гэхээр яг ижил төрлийн гэрээ болгоё. Аль аль улсдаа ашигтай гээд. Тэгээд тэрэнд хариу ирэхгүй бол бид нар дангаараа цуцлах эрхтэй. Тэгээд одоо яг орж ирж байгаа энэ гэрээ бол хамгийн ашиггүй хийгдсэн гэрээнүүд байгаа юм. Энийг бол шууд цуцлах хэрэгтэй.

Д.Эрдэнэбат даргын сая хэлээд байгаа бол шал өөр асуудал. Ямар компани хаана бүртгэлтэй байх нь тэр компанийн асуудал байхгүй юу. Монгол Улс өөрөө тухайн улс оронтой хийж байгаа гэрээгээрээ энэ боломжийг гаргаж өгч байна уу, үгүй юу гэдэг л асуудал байгаад байгаа юм. Энэ асуудал бол яг юуны дараа босч ирсэн бэ гэвэл Оюу Толгойн гэрээний дараа босч ирсэн байхгүй юу. Бид нар Оюу Толгойн гэрээн дээр танайх Нидерландад очиж дахин бүртгэл хийлгэж болохгүй ээ гэж хэлж болохгүй байгаад байгаа байхгүй юу. Яагаад гэвэл тухайн гэрээгээр, тухайн үед бол Нидерланд бүртгэлгүй байсан шүү дээ. Тэгж байгаад гэрээ хийгдсэний дараа манай хууль дээрээ байгаа бүх боломжуудыг харж байгаад тодорхой хэсгийг нь Нидерланд руу шилжүүлсэн байхгүй юу.

Тэрнээс хойш бол би яг үүрэг өгөөд, яамныхандаа. Одоо бүх боломжоор нь энэ гэрээнүүдээ цуцла. Энийг бол удаа дараа Их Хурал дээр ч хэлж байсан, Засгийн газрын хурал дээр ч танилцуулж байсан. Энийг хийгдсэнээр олон улсын харилцаа, хоёр орны харилцаанд өөрчлөлт юм уу, хүндрэл бол ерөөсөө гарахгүй ээ. Энэ угаасаа нэг талынхаа саналаар гэрээндээ өөрчлөлт оруулъя гээд санал тавихаар хариу ирэхгүй бол цуцлах эрх нь нөгөө талдаа бүрэн байгаа юм. Тодорхой хугацааны дараа бол нэг тал нь дангаараа цуцлах бас эрхтэй. Аль аль тал нь хөрөнгө оруулах бололцоотой хоёр улс харилцан бие биенийгээ хамаарч байгаа юм. Манай бүх урсгал нэг тал руугаа л байгаа байхгүй юу. Тэгээд хэрвээ уул уурхай дээр байгаа компаниуд бүртгэлээ энэ офшор зонуудад хийгээд илүү бололцоотой нөхцөл үүсгээд байгаа нь энэ бол цэвэр бид нарын алдаа. Энэ өмнөх Засгийн газруудын үед хөрөнгө оруулалт татах зорилгоор бид нар ийм хөнгөлөлттэй нөхцөлүүд өгөөд байсан. Одоо энийгээ засах цаг нь болчихсон. Одоо энийг ингээд эхлүүлэх ёстой. Энийг хойш нь тавьж ерөөсөө болохгүй. Ийм зүйл байгаа гэдгийг хэлэх гэсэн юм. Баярлалаа.

**Ц.Цолмон: -** Р.Гончигдорж гишүүн.

**Р.Гончигдорж: -** Би түрүүн ч санал дээрээ, асуухдаа саналаа үндсэндээ хэлсэндээ. С.Баярцогт гишүүнтэй санал нэгтэй байгаа юм.

Энэ хоёр зүйл салгаж яригдаад байх шиг байна. Хоёр улсын хооронд хийж байгаа энэ давхар татварын гэрээний асуудал, манайд хөрөнгө оруулалт хийж байгаа компани Монгол Улсын хоорондын харилцааны хоёр асуудал. Харилцан хамааралтай, харилцан холбоо уялдаатай боловч бас тусдаа зүйлээ гэж би ойлгож байгаа юм. Ер нь цаашаагаа томоохон төслүүдийг хийгээд, томоохон төслүүдэд гадны хөрөнгө оруулалт хийхэд хөрөнгө оруулалтын гэрээндээ хэдийгээр одоо бүртгэл нь давхар болон татварын өөр орчинтой улс оронд бүртгэгдсэн ч гэсэн Монгол Улсад Монгол Улсын хуулиар ногдох тэр татваруудыг Монгол Улсад нь төлнө гэсэн тийм болзол хэлэлцээрийг гэрээндээ хийж явах хэрэгтэй. Ер нь энэ бол бид нар хамгийн нэгдүгээрт нь хийнэ.

Сая Оюу Толгойн жишээ хэллээ шүү дээ. Эхлээд бид нар бол тийм давхар татвартай асуудал байхгүй гэрээ хийгдчихээд дараа нь өөр газар луу очиход тэдний Монголд төлөх ёстой татварын байдал бол өөрчлөгдөж байна шүү дээ. Энийг бол хоёр янзаар нь. Нэгдүгээрт нь, ерөнхий гэрээнийхээ асуудал. Нөгөөдөх нь бид нар томоохон төслүүд дээр хөрөнгө оруулалтын гэрээ байгуулахдаа Монголд төлөх татварыг бол ямар нэг давхар татварын болон бусад нөхцөлтэй оронд бүртгэлтэй эсэх тухай асуудлаар үл харгалзан Монгол Улс төлж байна гэсэн тийм заалтуудыг байнга оруулах. Энийг л бодох хэрэгтэй. Энэ хоёрыг бас хооронд нь салгаж ч болно, бас ялгаж ч болно. Тийм. За баярлалаа. Энийг хэлэх гэсэн юм.

**Ц.Цолмон: -** За баярлалаа. Р.Амаржаргал гишүүн.

**Р.Амаржаргал: -** За би хоёр гурван хэлье. Нэгдүгээрт нь бол асуудал оруулж байгаа Сангийн яаманд бол нэг их буруу байхгүй байх аа гэж бодож байна. Яагаад гэвэл Монгол Улсын Засгийн газар Улсын Их Хурал энэ асуудлыг оруул аа, хэлэлц. Тэр Их Хурлаараа шийдвэр гаргуул гээд өмнө нь шийдвэр гарч байсан. Тэрнийх нь дагуу оруулж ирж байна гэж би ойлгож байгаа юм.

Хоёрдугаарт нь, дипломат үйл ажиллагаа, гадаад хэлэлцээртэй холбоотой юмны гол утга учир нь бол эцсийн дүндээ ярилцахдаа байдаг л гэж би ойлгоод байгаа шүү дээ. Хоёр талаасаа ярилцаж байж л нэгдсэн нэг байр суурь дээр хүрэх, ойлголцолд хүрэх, харилцан бие биенээ хүндэтгэх асуудал байдаг болов уу гэж ойлгоод байдаг юм.

Гуравдугаарт нь, яг энэ асуудалтай холбоотой юмнуудыг бол би бас сүүлийн 2 жил ажиглаад энэ дээр бас тодорхой хэмжээгээр холбогдох талуудынх нь санал бодлыг сонсоод явж байгаа л даа. Тэгээд бусад улс оронтой байгуулсан гэрээгээ цуцлаад, нэг талаасаа цуцлаад явна гэдэг бол мэдээж Монголын талын одоо тэр өөрийнх нь эрх ашиг, тэр бололцоо бүх юмных нь дагуу хийж болохоор зүйл.

Гэхдээ энэ бол уншигдахдаа одоо нөгөө сүүлийн үед чинь манайх их гайхамшигтай юмтай болчихлоо шүү дээ. Хаа сайгүй л нэг хүч түрж нэг асуудлыг шийддэг. Улсын Их Хурал ч одоо тийм болчихсон, Байнгын хороо нь ч тийм болчихсон. Хаа сайгүй л ингээд дээрэмдээд л, түлхээд л, олонхиороо түрээд л ингээд шийддэг байсан. Нэг тиймэрхүү өнгө аясаар олон улсын гэрээ хэлэлцээний асуудлыг шийдэх гээд байна уу гэсэн ойлголт төрдөг. Тэгж уншигддаг нэг юм байгаад байгаа юм. Цуцалж болно. Монгол Улсын эрх ашиг ийм байна. Одоо ингэж байна. Хохирч байна. Тэгж байна. Цуцал гээд ингээд цуцлачихад болно. Хэн ч юу ч хэлэхгүй. Гэхдээ уншигдахдаа цаад тал нь юу гэж унших вэ гэхээр бол энэ ерөнхийдөө бас нэг тийм тааламжгүй хандаж байна даа гэсэн ийм маягаар л томъёолж уншина. Цаад улс нь бол.

Энэ гэрээ хэлэлцээрийн энэ юмыг, явцыг хараад байхад ялангуяа манай Сангийн яамны Төрийн нарийн бичгийн дарга энэ асуудалд нэлээн оролцож явсан юм билээ. Жаахан бүдүүлэгдүү хандсан юм уу даа гэсэн ойлголт надад төрсөн. Асуудлыг чухам яаж шийдэх вэ гэдэгтээ л байгаа юм билээ шүү дээ. Тэрнээс энийг одоо татгалзаад, бид нар заавал энэ хуучин гэрээтэйгээ зууралдаад байна гэсэн юмыг цаад тал нь огт ярихгүй байгаа. Шинэчилье. Үнэхээр одоо цаг хугацаа өөрчлөгдсөн. Эргэж харах юм зөндөө байна. Дахиад шинээр гэрээ хэлэлцээр байгуулъя. Энийгээ янзалъя гэдгээ хүлээн зөвшөөрөөд байгаа юм билээ. Тэр бололцоог нь одоо харгалзан үзэхгүйгээр шууд тулгасан байдалтайгаар манайх цуцаллаа шүү, илүү дутуу юм яриад байхгүй шүү ухааны маягаар хандсан тийм үйлдлүүд гарсан юм байна гэж би ойлгосон.

Тийм учраас энэ дээр нэгэнт одоо цаад тал нь энийгээ шинэчилье, өөрчилье, Монголын эрх ашиг бол тодорхой хэмжээгээр одоо тусгалаа олох ёстой юм аа гээд ингээд хүлээн зөвшөөрөөд байхад нь үгүй ээ, заавал цуцална гээд дайраад байх нь хэр зөв байгаа юм болдоо гэж би бодож байна л даа. Миний ойлгож байгаагаар энийг бол цуцлаад байх шаардлага байхгүй. Харин холбогдох яам, газруудад энэ гэрээгээ шинэчилж оруулж ирэх тэр үүргийг нь Байнгын хороон дээрээсээ өгөөд тэгээд нэгдсэн хуралдаан руу энэ асуудлыг оруулахгүй байх нь зүйтэй юм болов уу гэсэн ийм л бодолтой байна.

**Р.Гончигдорж: -** Энэ гэрээнүүдийг цуцлаад, цуцалсны дараачаар нь шинэ гэрээний асуудлын харилцаа үүсгэж болно шүү дээ. Энэ нь чухал байхгүй юу Монгол Улсын хувьд. Бид энэ гэрээгээ цуцалж байна. Гэхдээ бид нар цаашаа бол энэ гэрээний дараагийн төгөлдөршсөн хэлбэрийг нь шинэ гэрээ байгуулахад бэлэн. Энэ дээр ажиллая гэж. Бид бол цаг хугацааны машин ажиллачихсан. Монгол Улс тодорхой хэмжээнд хохирох гээд байгаа. Хохирч байгаа зүйлүүд нь бол шударга зүйл дээр хохироод байгаа биш бидний эсрэг өөр механизмд шударга биш ашиглаад байгаа дээр нь бид хаалт тавих гэж байгаа л гэж би ойлгож байгаа. Би мэргэжилтэн биш. Гэхдээ тэгж ойлгож байгаа. Тийм учраас энийг хүчингүй болгоод, нэгдсэн хуралдаанаар оруулаад, тэгээд дараачаар нь харин мэдэгдэхдээ хүчингүй болголоо, гэхдээ бид цаашаа энэ чиглэлд улам боловсронгуй гэрээ хэлэлцээрүүдийг байгуулах сонирхолтой байна гэдгийг. Ялангуяа гадныханд өнөөдөр бид нар гадаадын хөрөнгө Монголд хамгаалагдах тухай асуудлууд дээр нь бид нар том грант өгсөн. Тэрүүгээрээ хөрөнгө оруулагчдын баталгааг бий болгосон. Татварын харилцаа, бусад юм нь дээрээ бол Монголд орох ёстой юм нь ордог байх тэр чиглэл дээр ажиллах цаг нь болсон гэж үзэж байгаа юм.

**О.Баасанхүү: -** За би ийм бодолтой байна. Давхар татварын гэрээ гэдгээ ер нь ойлгож байгаа болов уу. Уул уурхайн гэрээ, давхар татварын гэрээ хоёр өөр шүү дээ. Адил тэгш зарчмын тухай яриа байгаа байхгүй юу даа. Манайд өөрөөр хэлэх юм бол энэ чинь нэг тухайн орондоо татвараа төлсөн бол манайд төлөхгүй. Манайд төлсөн бол тухайн оронд төлөхгүй байна. Бас Монгол Улсын иргэдийн тухай бас бодох хэрэгтэй л дээ. Дэлхий даяар тараад явчихсан. Гадаад дотоодод бизнес хийдэг. Нэг хэдэн уурхайгаас өөр юм бодохгүй байгаа чинь буруу л даа.

Зүгээр тодорхой уул уурхайн чиглэлийн асуудал дээр хохироод байгаа юм бол тэр хохироод байгаа асуудлаа зохицуулах Их Хурлын тогтоол ч юм уу, өөрчлөлт ч юм уу хийж болно шүү дээ. Татвар гээд байгаа ойлголт чинь нэг л ойлголт байдаг л даа. Хураамж биш, төлбөр биш, татвар гэдэг чинь шал өөр ойлголт. Хуулиар тогтоосон яг тодорхой тэр хэмжээгээс нь авах тухай асуудал. Тэгэхээр тухайн орон нь бас хуулиараа тогтоосон зүйлээсээ татгалзаж байгаад манайд хөнгөлөлт үзүүлж байгаа ойлголт байгаа шүү дээ. Манайх бас өөрсдийнхөө хуулиар тогтоосноосоо татгалзаад тэдэнд хөнгөлөлт үзүүлэх тухай.

Тэгээд нөгөө талаасаа аливаа гэрээ гэдэг чинь нэг талын санаачлагаар цуцлах болгондоо нөгөө хүмүүстээ үл ойлголцол төрнө. Тэгэхээр олон улсын харилцаа бид нар ярьж байгаа болохоос биш бид нар нэг наймаа арилжааны гэрээ ярьж байгаа биш. Тэр утгаараа өнөөдөр энэ асуудал дээр за тодорхой асуудлууд байвал сайжруулъя. Тодорхой нөхцөлүүдээ нэмье гэдэг бол нээлттэй. Хүчингүй гэж байгаа бол ер нь тэгээд Монгол Улс ер нь цаашдаа харилцан хөнгөвчлөх нөхцөлөөсөө ерөнхийдөө эхнээсээ татгалзаж байна гэсэн мессеж очиж байгаа байхгүй юу. Ямар ч нөхцөл байж болно. Татварын нөхцөл байж болно. Эрх зүйн туслалцаа харилцан үзүүлэх нөхцөл байж болно.

Тэгэхээр олон улсын өөрийнх нь ойлголт нь өөрөө тийм ойлголт. Тэрнээс биш. Энэ бол бараг конвенци гэдэг бол нийт олон улсын хэмжээнд байдаг тухайн орон хоорондоо хийж байгаа гэрээ гэдэг нэр нь болохоос биш үнэндээ бол харилцан тохиролцоо байхгүй юу. Зүгээр л тохиролцоо. Манай иргэн танайд очвол татвар төлөхгүй. Танай иргэн манайд очвол татвар төлөхгүй. Манай иргэн танайд очиж байгаа чинь манай иргэн эндээ татвар төлчихсөн учраас. Тэгж ярих юм бол Америкчууд бусад оронд өнөөдөр гарахдаа тэднийд өгсөн татвараа буцааж авна гэж хүртэл байж байгаа. Би санаж байгаа шүү дээ онгоцны буудал дээрээс ингээд. Гэх мэтчилэн өнөөдөр өөр орны иргэнээс татвар авах гэдэг ойлголтоо өнөөдөр бид нар хоёр өнцгөөр бас их нарийн бодож үзэх хэрэгтэй.

Тэр утгаараа өнөөдөр гэрээг цуцална гэдэг үгээсээ аль болох зайлсхийж сайжруулъя. Тодорхой хэмжээгээр нөхцөлүүдийг нь өөрчилье гэвэл болж байна. Энэ чинь бас дэлхий харж байна л даа. Тийм л байна.

**Ц.Цолмон: -** За баярлалаа. За З.Энхболд дарга.

**З.Энхболд: -** Их ойлгомжтой гэрээ. Тэгээд их буруу тийшээ, нөгөө ойлголт бол маш их өргөн байна л даа. Танин мэдэхүйн юм аа нэг болгохгүй бол. О.Баасанхүү гишүүний ярьж байгаатай бүр огт холбоогүйгээр байна шүү дээ. Хоёр улс өөр өөрийнхөө компаниудыг нөгөө улсдаа очиж бизнес хийхэд нь чамаас хоёр талдаа татвар авахгүй ээ. Чи аль бага татвартай газраа төлж болно гэдэг ийм л гэрээ байгаа. Хувь хүмүүст хамаагүй. Эрх зүйн туслалцаа нь хамаагүй.

Тэгээд жижиг улс том улстай хэзээ ч хийдэггүй ийм гэрээнүүдийг бид нар хийчихсэндээ алдаа гарсан юм л даа. Яагаад гэвэл жижиг улсаас том улсад очиж хөрөнгө оруулалт хийдэг компани байдаггүй юм байна л даа. Энэ гэрээ болгон цаанаа эзэнтэй шүү дээ. Нидерланд яагаад гэрээ хийсэн юм. Аль 1993 онд билүү, 1992 онд. Одоогийн Мобикомын оронд Нидерландын компани өрсөлдөж байсан байхгүй юу. Тэгээд Японы компанид ялагдаад хөрөнгө нь орж ирээгүй. Орж ирээгүй. Одоо Нидерландын Монголд үйл ажиллагаа явуулдаг ямар ч компани байхгүй. Тэр зорилго нь биелэгдээгүй. Тэгээд тэр доор нь цуцлаад байх ёстой юмыг цуцлалгүй явсаар байгаад Оюу Толгойд ашиглуулчихсан байхгүй юу. Тэгээд ийм юмнаасаа хурдан салахгүй бол.

Америк бол хэзээ ч давхар татварын гэрээ хийдэггүй. Чиний Америкт төдийгүй гадаадад олсон орлого чинь манайд татвар ногдох, **taxable income** [татвар ногдох ашиг, орлого] байх ёстой гэж үздэг. Бүр эсрэгээрээ. Тэгэхээр жижиг улс бол том улстай хэзээ ч давхар татварын гэрээ хийж болохгүй юм аа. Тэр нь бид нарт ашиггүй байдаг юм аа гэдэг сургамжийг бид 20 жилийн дотор авсан юм л даа. Тийм учраас одоо энийгээ. Давхар татварын гэрээ бол бусад гэрээнүүдээс ялгаатай нь цуцлагдахдаа их амархан. Тухайн улсын эрх ашиг хангагдахгүй байвал цуцална гэдэг өгүүлбэр бол стандарт маягаар бүгдэд нь байж байдаг. Тийм учраас энэ дээр нэг хэлэлцүүлэг яваад л, цуцална цуцлахгүй гэдэг.

Өөрчилж оруулж ир гэдэг гарц угаасаа байхгүй. Өөрчилнө гэдэг чинь тэр улсын компани хоорондоо татварын аль нэгнээс нь авна гэдэг юмнаасаа л боль гэсэн үг байхгүй юу. Боль гэхээр гэрээний үндсэн агуулга нь алга болчихож байгаа учраас өөрчилж сайжруулах тухай ойлголт угаасаа байдаггүй гэрээ байхгүй юу. Онцлогтой гэрээ энэ бол өөрөө.

Хүн амын орлогод хамаагүй энэ. Огт хамаагүй. Зөвхөн аж ахуйн нэгжийн хөрөнгө оруулалтыг урамшуулах зорилгоор хийдэг гэрээнүүд байгаа. Одоо манай бүх гэрээнүүд тийм байгаа. Өөр юмыг хооронд нь холбож болохгүй л дээ. Тийм учраас энийгээ бушуухан, нэн даруй бүгдийг нь цуцлах юм бол манай **dividend** [ногдол ашиг]-ээс авдаг 20.0 хувь чинь энэ дэлхий дээр нуугдах газаргүй болчихож байгаа юм. Багамын арал ч байдаг юм уу, юу байдаг юм тэр газруудад бүртгэлтэй маш олон компани байгаа шүү дээ. Тэгээд бид өөрийнхөө улсад авдаг татвараа бүрэн авч чадахгүй бол нуугддаг нүх сүв үргэлж л үлдээд байна гэсэн үг.

Одоо энэ 4 байгаа, ахиад арван хэд байгаа биз дээ. Тийм ээ. 26, 30 байгаа юм уу? Тийм ээ.

**Ц.Цолмон: -** Нийт 30 хүчинтэй байгаа.

**З.Энхболд: -** Тэгээд ойлгомжтой эрх зүйн орчинтой болохгүй бол одоо энэ **dividend-**ийн 20.0 хувь чинь их гай болж байгаа шүү дээ Сангийн яаманд. Зүгээр бид нарт, манай компаниудад хоёр урсгалтай зам байдаг бол бодох ёстой юм аа. Тэгэхээр энэ хоёр урсгалтай зам хэзээ ч бий болоогүй бөгөөд цаашид ч бий болохгүй юм билээ.

**Ц.Цолмон: -** За Б.Болор.

**Б.Болор: -** За баярлалаа. Би бас түрүүн асуулт асууж байхдаа бас хэлсэн. Тэгэхээр энэ бол хугацааны асуудал байгаад байгаа юм. Бид нар одоо 2 жил гаруйн хугацаанд энэ асуудлыг ярьж байгаа шүү дээ. Сая эрх ашгийн асуудал сая З.Энхболд дарга ярилаа. Энэ бол үнэн байгаа байхгүй юу. Д.Эрдэнэбат дарга түрүүн яриад байна. Тэр компаниудын асуудал бол энд ерөөсөө байхгүй. Буруу ойлголттой байна л даа.

Энийг бол хүчиндээд ингээд явсан юм бол ерөөсөө байхгүй. Сүүлийн өндөр дээд хэмжээний уулзалтууд Европын холбоо руу маш олон удаа хийгдсэн. Мөн одоо Кувейт, Арабын Нэгдсэн Эмират зэрэг энэ улсууд руу маш олон удаа хийгдсэн. Энэ дээр байнга л тавигдаж байгаа асуудал. Дипломат аргаар байнга. Ерөөсөө бүх түвшинд. Дэд сайдаасаа авахуулаад төрийн тэргүүний түвшинд хүртэл энэ айлчлалууд хийгдэхэд энэ асуудал яригдаж байгаа юм.

Нөгөө тал, ялангуяа Голландууд энийг бол маш их удаан явуулж, удах тусмаа бол одоо ингээд нөгөө 2014 он чинь боллоо шүү дээ. Тэгээд ингээд удаагаад байгаа байхгүй юу. Тийм учраас би түрүүн яагаад энэ нялганалгүй энийг зүгээр хурдан цуцлах нь зүйтэй гэж яриад байгаа нь тэр юм байгаа юм. Цуцлах бүрэн боломж байгаа байхгүй юу. Өөрчлөлт оруулах бол ямар ч боломж байхгүй.

Өөрчлөлт оруулах асуудлыг 2009 онд бид нар Европын холбоон дээр очиж айлчлал хийж байхдаа тавьж байсан. Дараа нь би бол энэ түншлэл, хамтын ажиллагааны хэлэлцээрийг хийж байх процессдоо, очих болгондоо нөхдүүдийг наашаа ирж болгонд нь тавьж байсан. Люксембург бол харьцангуй гайгүй байдаг юм. Нидерланд буюу энэ Голландууд бол ерөөсөө энийг категорический эсэргүүцэж байгаа байхгүй юу. Тэгээд эд нар цаг аваад байгаа юм. Хугацаа яваад байгаа юм. Тийм учраас одоо энд ингээд яах вэ ажлын хэсэг гаргая, тэгье ингэе гээд байх юм ерөөсөө байхгүй. Бусад орнууд бол манайтай хийсэн янз бүрийн гэрээнүүдээ, ганцхан давхар татварын биш. Шууд цуцалдаг юм билээ шүү дээ. Одоо Чехийн юу байна шүү дээ. Хоёр талын гэрээ, Засгийн газар хоорондын гэрээ байна гээд Вьетнам мянга үглээд бараагүй шүү дээ. Бид цуцална гээд зүтгэсээр байгаад цуцалдаг юм билээ. Тийм учраас манайх бол энийг цуцлах шаардлагатай.

Тэгээд тэр Түншлэл, хамтын ажиллагааны хэлэлцээрт энэ угаасаа цогцоороо орчихсон байгаа учраас энэ дээр цуцлахад нэг их асуудал байхгүй. Тэр хүчээр шийдээд байгаа юм энд байхгүй байгаа юм. Тэрийг бол маш олон түвшинд, одоо бүх түвшиндээ ярьсан асуудал.

**Ц.Цолмон: -** М.Зоригт гишүүн үг хэлэх үү. За.

**М.Зоригт: -** Би зүгээр өнөөдрийн энэ хэлэлцүүлэг дээр ингээд сонсоод байхад зүгээр орж ирсэн асуудлыг тэг, эсвэл эс тэг гээд хэлээд гаргачихаж болохгүй л асуудал санагдчихлаа л даа. Хэлэлцүүлгийн явцад олон гишүүнээс олон байр суурь, олон тодорхой бус асуудал гарч ирээд байх шиг байна.

О.Баасанхүү гишүүний хэлээд байгаа үндэслэл, нөхцөл бол надад тийм ойрхон сонсогдоод байгаа юм. Тийм учраас энийг ер нь буцаачихвал яадаг юм бэ. Буцаана гэдэг чинь бас нэг ондоо юм шүү дээ. Түрүүний тэр олон гишүүдийн ярьсан санаа бодлуудыг нэгтгээд ганц энэ улстай биш бас бусад орнуудтай асуудлыг нэг мөр болгоод оруулж ирвэл яасан юм бэ. Тийм учраас өнөөдрийн энэ хэлэлцүүлгээс ер нь буцаачихъя гэсэн саналаа би хэлж байна.

**Ц.Цолмон: -** Ц.Даваасүрэн гишүүн.

**Ц.Даваасүрэн: -** Тэгэхээр яах вэ янз бүрийн л ойлголт байгаа юм байна бидний дунд. Нэг хэсэг нь бол дэндүү чухал гэж бодоод бүр сүүлийн үед бол ховордчихсон, хуралдаа харагдахаа больсон хүн хүртэл ирээд сууж байна шүү дээ. Их чухал асуудал юм байна. Нэг хэсэг нь бол одоо хэрэггүй болчихсон гэж үзээд байна шүү дээ. Би бол нөгөө хэрэггүй болсон гэж үзээд байгаад нь байгаа юм.

Намайг Сангийн яамны байхын үед л энэ хийгдээд ингээд яригдаад явж байсан эд. Би бол одоо үүргээ гүйцэтгэсэн гэдэгтэй санал нэг байгаа юм. Одоо болохоор энэ нөгөө зүгээр бусдад ашиглагдах нэг тийм гарц болчихоод байгаа юм. Энэ чинь ерөөсөө тоолуур 2013 оны 01 сарын 01-нээс эхлээд л Оюу Толгой дээр эргэж эхэлнэ. Татвараас зугтах юм гарч эхэлнэ. Тийм учраас О.Баасанхүү гишүүн минь Монголчуудаа гадаадад байхыг дэмжих биш Монголдоо ажиллуулдаг байхын тулд тэр 100.0 сая долларыг Монголдоо авч үлдээд эндээ тэд нарыгаа ажиллуулсан нь дээр. Тийм учраас би гадагшаа нэг ч доллар битгий урсдаг байгаасай гэж энэ гишүүдийн үзээд байгаатай би санал нэг байна. Эндээ авъя л даа. Эндээ үйлдвэрийг нь байгуулъя. Эндээ тэд нартай ажиллах боломж олгоё. Тэрнээс биш харьд суулгаад байх бодлогыг бид барих ёсгүй шүү дээ Монголын төр. Тийм учраас энийг бол би яг одоо жишээлбэл хамгаалаад байх үндэслэлийг нэг их олж харахгүй байна. Бодитой байх ёстой.

Тийм учраас би энийг бол хэлэлцээд удаашруулаад байх юм байхгүй. Яагаад гэвэл энэ олон жил яригдаж байгаа. Энийг цуцлах асуудал. Би энэ дотроос гол түншийг бол Нидерланд Улс манайд Европын холбоонд нэлээн чухал үүрэг гүйцэтгэдэг. Ялангуяа EBRD [the European Bank for Reconstruction and Development] –д бас гол лоббид оролцож өгдөг учраас энэ тал дээр нэлээн анхаарч хэлэлцээрүүд хийгдсэн ингэж бодож байгаа. Тэгээд хоёр талаасаа энэ асуудлаа шийдчихээ гээд бас Люксембург, Нидерландын хувьд зөөлөрсөн байгаа энэ үед бол би шийдсэн нь дээр гэж бодож байна. Тэгэхгүй бол энэ цаг алдаад байх эд биш байхгүй юу. Цаг алдах тусам бид нар гадагшаа доллар алдана. Тэгэхээр энийгээ шийдээд л явъя. Харин тэр тэр шинэчлэх, дараа нь шинээр юм байгуулна уу, ер нь зүгээр шууд хөрөнгө оруулалтын асуудлыг ямар гэрээгээр зохицуулах вэ, шинэ харилцаа үүсгээд явах нь зүйтэй байх аа гэж бодож байна.

**Д.Эрдэнэбат: -** Энэ ойлголт янз янз байх шиг байна. Зарим нь энэ улс оронтой л холбоод байх юм. Би энэ улс орны асуудал чухал биш гэж би хэлээд байгаа юм. Компанийн тухай асуудал байхгүй юу. Энэ офшор компаниуд чинь яаж хийдэг юм бэ гэхээр хуулийн этгээдүүд гадна дотны, хоёр гадны нөхөр нийлээд л нэг дундын зонд татвараас зайлсхийхийн тулд компани байгуулдаг байхгүй юу. Тэгээд энэ компанийг байгуулаад тухайн оронд орох ёстой мөнгийг нь тийшээгээ авдаг ийм л схем шүү дээ. Энэ чинь ерөөсөө татвараас бултсан схемыг төр албан ёсоор зөвшөөрөөд явсан нэг хэлбэр л байгаа байхгүй юу.

Тийм учраас ганцхан энэ хоёр гурван компани хэрэггүй ээ. Энэ уул уурхайтай холбоотой байгаа энэ бүх офшор компаниудын хийгдсэн, төртэй холбоотой хийгдсэн гэрээг бүгдийг нь эргэж харах ёстой юм аа л гэж байгаа юм. Яагаад ганц хоёрхон юмтай яриад байгаа юм. Бусдыг нь яагаад хийхгүй байгаа юм. Энэ офшор чинь 1990 оны, ганц 1990 оноос эхлээд л үүссэн юм шүү дээ. Бүгд мэдэж байгаа шүү дээ. Яг нарийн ярих юм бол Бороо гоулд гэж байна. Тайлан дээр бичсэн байсан шүү дээ. Хоёр жил энэ татварыг тийм ээ, энийг хэрэгжүүлээгүйгээс болж 70 гаруй тэрбум төгрөг гадаадад гарчихсан юм аа гэж. Офшор гэдэг бол Монголын хамтрагч нэг этгээд гадаадад тэр мөнгийг авсан л байгаа байхгүй юу. Монголд мөнгө нь байхгүй байгаа байхгүй юу даа. Ийм маягаар энэ чинь явчих юм бол аюул үүсгэнэ гэдэгтэй бид санал нэгдэж байгаа. Тийм учраас тухайн улс нь номер нэг биш. Өөрөө татвараас зайлсхийж байгаа асуудал нь өөрөө Монгол Улсад хамгийн хор уршигтай тусч байна гэж би хэлж байгаа.

Тийм учраас энэ асуудлыг бүх уул уурхайн компанид нь адилхан авч үзэх хэрэгтэй. Тэр 1990 оноос хойш яриад байгаа. Тэгээд эрх зүйн орчноо бид нар шинэчлэх хэрэгтэй. Энэтэй холбогдуулаад эрх зүйн орчныг шинэчлэх юм бол гадаадад хөрөнгө байршуулсан асуудлыг хүртэл бид нар дэлгэж авч үзэх хэрэгтэй. Татвар ямар хэлбэрээр нуугддаг юм. Ямархуу байдлаар төчнөөн мөнгө, Монголын мөнгө гадагшаа гарсан байдаг юм. Гэдэг асуудалтай холбоотой шүү гэдгийг л би анхааруулж хэлээд байгаа юм.

**Ц.Цолмон: -** За баярлалаа. За М.Батчимэг гишүүн.

**М.Батчимэг: -** За баярлалаа. Тэгэхээр жишээлбэл сая Д.Эрдэнэбат даргын хэлж байгаагаар бид нар явах юм бол дахиад хичнээн хугацаа алдаж хэдэн жил өнгөрч, хэдэн тэрбум доллар, хэдэн зуун тэрбум төгрөг урсаж гарахыг үнэхээр төсөөлөхгүй байна. Энд танилцуулга дээр гарсан тооцоогоор бол зөвхөн нэг компани дээр гэхэд л жилдээ 100 гаруй тэрбум төгрөгийн алдагдал хүлээж байна. Тэр чинь өдөртөө хичнээн төгрөгийн, одоо бид нар энийг хойшлуулахын хэрээр өдөрт хичнээн мөнгө урсаж байгаа, тоолуур гүйж байна гэдгийг бид нар ойлгох ёстой. Тэгэхээр өнөөдөр нэгэнт цуцлах боломж нь бүрдчихсэн ийм нөхцөл байгаад байхад чинь яагаад бид нар ээлж дараагаар нь бэлэн болсноор яагаад цуцлаад явахгүй байгаа юм бэ. Зөвхөн компаниудын асуудал юм бол яагаад Нидерландын тал 8 жил энэ асуудлыг сунжруулаад бариад байдаг юм бэ. Тийм учраас үндэсний эрх ашиг хөндөгдөж байгаа ийм асуудал дээр бид нар дотроо маргаад байх шаардлагагүй юм шиг санагдаад байх юм. Татвар төлөгчдийн мөнгө, Монголчуудын мөнгө шүү дээ.

Маш их хугацаа орох байх аа, Д.Эрдэнэбат дарга аа, их мөнгө урсах байх.

**Ц.Цолмон: -** За С.Баярцогт гишүүн.

**С.Баярцогт: -** Би дахиад хэлж байгаадаа уучлал хүсэж байна. Хамгийн гол нь энэ ойлголтын зөрүү байна. Хүмүүс ингэж яриад байх юм. Гэнэт оруулж ирээд ингээд асуудал тавиад байгаа юм шиг. Энэ бол маш удаан судлагдсан. Би хэлж байна шүү дээ. 2007 оноос хойш маш олон санал ирсэн. Нэгийг нь ч хүлээж аваагүй. Яагаад гэвэл өмнө нь хийгдсэн гэрээнүүд нь бүгд манайд ашиггүй байсан. Тэгээд бүх талаараа ажилла.

Д.Эрдэнэбат гишүүний хэлээд байгаа асуудал энэ асуудалтай холбоотой асуудал биш байхгүй юу. Д.Эрдэнэбат гишүүний хэлээд байгаа асуудлыг тусад нь судалж болно. Офшортой асуудлууд. Энэ бол бид нар тухайн тухайн улс дээр нь боломжуудыг гаргаж өгөөд байгаа учраас манайд ашиг хийж байгаа компаниуд тэнд очоод бүртгүүлэх тусмаа л 20.0 хувийн татвараас яваад байгаа байхгүй юу. Тийм учраас энэ боломжийг нь хаачихъя гэж байгаа байхгүй юу. Аль алинтайгаа зөрчилдөж байгаа асуудал ерөөсөө Д.Эрдэнэбат дарга аа байхгүй ээ. Би харин одоо ингээд дуун дээр баталчих байх гэсэн чинь одоо ингээд ийм хэлэлцүүлэг болоод байгаад бүр гайхаад байх юм.

**Ц.Цолмон: -** За Л.Болд сайд.

**Л.Болд: -** Энэ дээр бас нэг юм хэлэхгүй бол болохгүй байгаа юм. Ер нь бол олон улсын гэрээ гэдгийг бол бас ойлгох ёстой шүү. Би бол зүгээр хэлээд л орхичихъё. Ингээд цуцалчихна. Тэгээд маргааш нь дахиад байгуулчихна гэж тийм ээ. Тэгээд одоо гэр бүл салчихаад маргааш нь дахиад бүртгүүлчихнэ гэж. Тэр бол бас тийм амархан юм. Тэрийг бол жишээлбэл одоо Сангийн яам байгуулах юм байна. Зүгээр ер нь бол хэцүү шүү. Сангийн яам явуулаад л, тэгээд Гадаад яам бид энэ хэлэлцээрийг чинь хийе гэхээр нөгөө эд нарын санал онцгүй байна, шууд оруулна гээд оруулсан ийм хэлбэрүүд өмнө нь гарсан юм биш байгаа. Тийм учраас үнэхээр бид нар яг ингээд байгаа байхгүй юу. Энэ бидний бодлого энэ дээр юу вэ гэхээр үнэхээр хүчингүй болговол үнэхээр бүгдийг нь хүчингүй болгоё. Зарчмын хувьд. Бүгдийг нь. Яагаад бусад нь үлдэж байгаа юм. Яагаад зөвхөн энэ хэдийг ганц нэг компанийг зориуд зааж байна вэ гэхээр чинь Монгол Улс, бүхэл бүтэн улс нэг компанитай үзээд байгаа юм шиг болоод байгаа байхгүй юу. Энэ чинь биднийг олон улсын хэмжээнд Монгол Улсыг маш буруу харагдуулаад байгаа байхгүй юу.

 Зүгээр ерөөсөө хамаагүй энэ хуулиа гарга. Энэний цаана бол бүх энэ гэрээг. Энэ бол Монголын төрийн шийдвэр өөрөө угаасаа цаашдаа бидэнд тийм ээ, давхар татварыг чөлөөлөх ийм байдлаар хөрөнгө оруулалтыг татах шаардлагагүй болсон ийм бодлого гарлаа гэдэг энэ юугаа хийх ёстой байхгүй юу. Тэгэхгүй Бороо гоулдыг ярьж байгаад л Бороо гоулд тэгчихсэн юм байна гээд. Дандаа нэг улс яриад яах вэ. Тэгвэл эд нар чинь, за энэ 4 улсыг хаачихлаа. Тэгвэл цаана өшөө 30 улс байгаа шүү дээ. Тэгээд шилжээд яваад байх уу. Тэгээд араас нь тэгээд л бид нар хохироод л, тэгээд нэг нэгээр улс одоо хүчингүй болгоод явах уу.

Тэгээд асуудал нь бол нэг тийм том зургаар нь, улсынхаа том бодлогоор нь оруулж ирэх. Энэний цаана бол Монголын бодлого харагдах ёстой болохоос биш өнөөдөр энэ нэг улсын гэрээтэй, энэ нэг компани гэж ярихаар чинь бидний төрийн бодлого өөрөө маш харалган болоод байна. Тийм учраас асуудлыг зөв талаас нь хэлэлцэж, зөв талаас нь шийдвэр гаргаж өгөөчээ. Засгийн газрын мөрийн хөтөлбөрт бол эдгээр гэрээг шинэчлэх гэж байгаа. Шинэчлэх нь болохгүй бол хүчингүй болгох гэж асуудал байгаа шүү дээ. Бид бол шууд хүчингүй болгох талаас нь асуудал руу орж явж байгаа байхгүй юу. Тийм учраас энийг бүгдийг нь шийдэж өгөөч гэдгийг л хүсэж байна.

**Ц.Цолмон: -** Манай гишүүд бас нэлээн өргөн хэлэлцүүлэг хийлээ.

**О.Баасанхүү: -** Бүх орныг оруулж ирэх үү, үгүй юу гэдгээр санал авч болох уу? Хоёрдугаарт нь, тэр н.Батжаргалаас гээд нөгөө, асуудал оруулж ирсэн. Тэр их сайн судалгаа хийсэн залуу гэж би ойлгоод байгаа байхгүй юу. Тэрийг бас нэг сонсмоор байна л даа. Бид нар нөгөө бүх юмыг мэддэг юм шиг ярих биш.

Хамгийн гол нь хууль бол нийтэд тэгш үйлчилнэ гэж байгаа шүү дээ. Гарч байгаа тогтоол бүх нийтэд тэгш үйлчилнэ гэж байгаа. Бид нар 4 юунд зориулаад л Байнгын хороо хуралддаг. Одоо 5 юманд зориулаад Байнгын хороо хуралддаг. Цаана нь одоо хэдэн удаа бид нар хуралдах юм. Тэгвэл тэр журмыг нь гаргаад өгчих хэрэгтэй. 2 жилийн дараа 2 орж ирнэ. 3 жилийн дараа 3 орж ирнэ гээд.

**Ц.Цолмон: -** Одоо ямар ч байсан ингээд үг хэлэх хүмүүс хэлчихлээ гэж бодож байна. Би бас өөрийнхөө санааг товч хэлье.

Ер нь бол ингээд базаад хэлэхэд цуцлах тухай 4 санал орж ирсэн байгаа. Шинэчилье гэж байна. Зарим нь бол шинэчлэхгүй гэж байна. Мөн бусад хуулиудыг нь, гэрээнүүдийг үзье гэсэн ийм саналууд гарч байна. Тэгэхээр тэр цаад асуудлууд нь бол цөм нээлттэй гэж бодож байна. Өнөөдрийн бид нарын хэлэлцэж шийдэх асуудал бол энэ дурьдсан 4 орны тухайд байгуулсан хэлэлцээрийг хүчингүй болгох энэ асуудал байгаа юм.

Тэгээд бас нэг зүйл тодотгож хэлэхэд энэ гэрээг анх байгуулахдаа 5 жилийн хугацаатай гэдгээ бүр хатуу заагаад тэгээд өөрчлөх, цуцлах бол 5 жилийн дараа болно шүү гэдгээ хатуу хийсэн байгаа. Нөгөө талын эрх ашиг бол энэ 5 жилийн хугацаанд хангагдсан гэж үзэж байна. Хангалттай хангагдсан учраас тэд нарын өмнө одоо бид нар жишээлбэл ямар нэгэн буруутан биш ээ. Тэгээд Монгол Улс бол өөрийнхөө эрх ашигт таарахгүй байгаа, нийцэхгүй байгаа энэ гэрээ хэлцлийг цуцалж чаддаг байх ёстой гэдэг нь бол бас бидний Монголын одоо энэ зах зээлийн хөгжлийн юм уу, Монголчуудын бас одоо үзэл санааны насанд хүрсний шинж гэж бас ойлгож болно гэж бодож байна. Тийм учраас нөгөө талаасаа ичих, айх, болгоомжлох зүйл байхгүй байх гэж бодож байна. Тэрийгээ мэдээж дипломат ёсоор нь, зохих шугамаар нь тавьж хэлэлцүүлэх байх.

За ийм зүйлийг нэмж хэлээд ингээд одоо санал хураалтдаа оръё. Томъёолол нь Монгол Улсын Засгийн газраас Арабын Нэгдсэн Эмират Улс, Нидерландын Вант Улс, Люксембургийн Вант Улс, Кувейт Улстай тус тус байгуулсан Орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай хэлэлцээрийг соёрхон баталсан тухай хуулийг хүчингүй болсонд тооцох тухай хуулийн төслийг Улсын Их Хурлын чуулганы нэгдсэн хуралдаанаар хэлэлцье гэсэн ийм томъёоллоор санал хураая. Тэгээд энийг одоо чуулганы нэгдсэн хуралдаанаар хэлэлцье гэсэн гишүүд гараа өргөхийг хүсэж байна.

20-иос 14. За олонхийн саналаар энэ хуулийг чуулганаар оруулж хэлэлцэхийг дэмжлээ.

Ингээд Байнгын хороодын хамтарсан санал, дүгнэлтийг нэгдсэн хуралдаанд илтгэх гишүүнийг томилъё. Санал байна уу?

**Ц.Даваасүрэн: -** Бусдыг нь эргэж харъя гэдэг юу энэ дээр оруулаад явчихъя. Гаргасан шийдвэр, дүгнэлтдээ оруулаад явчихъя. Тэгэх үү. Тэгэхдээ хугацаа бас байгаа юм байна шүү дээ. Бас зарим нь хугацаа нь болоогүй байгаа юм байна.

**З.Энхболд: -** Үгүй үгүй. Ийм томъёоллоор, тэмдэглэлээр Засгийн газарт үүрэг өгч болно шүү дээ. Үлдэж байгаа 26 гэрээг хугацаа болон хүүг нь харгалзаад, тэгээд үе шаттай оруулж ир ээ. Нөгөө талдаа мэдэгд ээ. Тэр нэг дипломат горим юмыг нь гүйцээгээд.

**Л.Болд: -** Тэгэхгүй бол наадах чинь, одоо энийг татан буулгачихлаа. Тийм ээ. Тэгээд дахиад байгуул гэж явж байгаа байхгүй юу.

**З.Энхболд: -** Дахиад байгуулах тухай яриагүй ээ.

**Л.Болд: -** Сая ярьсан шүү дээ.

**З.Энхболд: -** Яриагүй яриагүй.

**Ц.Цолмон: -** Дахиж байгуулах асуудал бол нээлттэй байгаа.

**З.Энхболд: -** Яг ийм гэрээг яг энэ утгаар нь дахиж байгуулах бол нөгөө логикийн зөрчилтэй байхгүй юу. Утгагүй байхгүй юу. Угаасаа нөгөө тал чинь байгуулъя гэж хэлэхгүй байхгүй юу.

**Л.Болд: -** Үгүй харин түрүүн тэгж ярьсан юм дарга аа. Хүн болгон тэгж яриад байгаа юм.

**З.Энхболд: -** Дахиж байгуулах тухай ойлголт бол байхгүй.

**Р.Гончигдорж: -** Л.Болд сайд аа, юу гэж ярьсан бэ гэхээр зэрэг зарим юмыг одоо бид нар шинэчилье өөрчилье гээд байгаа байхгүй юу. Тэгвэл тэгнэ биз дээ. Гэхдээ ямар ч байсан эхлээд хүчингүй болгочихъё. Дараагийн асуудал нь дараагийн асуудал.

**Ц.Цолмон: -** Олон гишүүдээс гарсан учраас бас нэг ийм санал байна. Бусад үлдсэн 26-н гэрээг манай мэргэжлийн яамдууд, Сангийн яам, Гадаад харилцааны яам хянаж үзээд, цаг хугацаа болон бусад хүчин зүйлүүдийг харгалзаад бас ингэж хүчингүй болгох асуудал нь нээлттэй байгаа. Тийм учраас энэ талаар одоо санал боловсруулж оруулах зүйлийг манай энэ Байнгын хорооны тэмдэглэлээр Засгийн газарт зөвлөмж гэх юм уу болгоё гэсэн ийм зүйлийг бас баталчихъя.

За Ц.Баярсайхан гишүүн.

**Ц.Баярсайхан: -** Шууд Байнгын хорооноос ингэж өгөх нь хэрэггүй л дээ. Энэ чинь Засгийн газар өөрөө санаачлаад орж ирлээ, Их Хурал нь шийдлээ. Ийм зүйлийг протокол дээр үлдээх юм бол бас нэг талаасаа гадна тал дээр оновчгүй харагдана шүү дээ. Тэгэхээр Засгийн газар бол одоо дохио авсан гэж ойлгож байгаа. Өөрөөр хэлбэл бусдыг нь оруулаад ирэх нь бол Засгийн газар бодлогын хувьд ойлголцоно. Байнгын хороон нэг их протокол гаргаад шаардлагагүй.

**Ц.Даваасүрэн: -** Засгийн газар байна шүү дээ бас өөрсдөө санаачилж ингэж явж байхын оронд манай Их Хуралд бас нэг иймэрхүү асуудал хэлэлцсэн гээд халхавч болгоод яриад явж байх нь зүйтэй байхгүй юу.

**Ц.Цолмон: -**  Тэгэхээр Засгийн газарт бол яах вэ зөвлөмж. Зөөлөн үгээр хэлье л дээ. Зөвлөмж бид нар өгч болно шүү дээ. Тэгээд даалгасан барьсан гээд яах вэ. За энэ хоёр асуудлаар. Тэгээд Байнгын хороодын хамтарсан санал, дүгнэлтийг нэгдсэн хуралдаанд илтгэх гишүүнийг танай Байнгын хорооноос нэг хүнийг тавьчих уу? Саналтай гишүүн байна уу? За Б.Болор гишүүнийг тэгвэл олонхийн саналаар томиллоо.

За ингээд өнөөдрийн хамтарсан хуралдаанаараа хэлэлцэх асуудлаа дууслаа. Та бүхэнд баярлалаа. Хуралдааны ажиллагаа хаагдлаа.

Аюулгүй байдал, гадаад бодлогын байнгын хороо эндээ үргэлжилж хуралдана. Одоо 2 асуудал байгаа.

***Хамтарсан хуралдаан 14 цаг 55 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД